Facebook kan ‘verstaan’ wat jy sê | Maroela Media
Facebook kan ‘verstaan’ wat jy sê
Die sosialemediareus Facebook het Donderdag die ontwikkeling van ŉ nuwe kunsmatige intelligensiestelsel, genaamd “DeepText”, aangekondig.
Dié stelsel sal met “byna menslike akkuraatheid” kan analiseer wat persone in 20 verskillende tale in hul Facebook-plasings skryf.
“Indien die stelsel outomaties haatspraak in plasings kan optel wat bloot omstrede terminologie bevat, kan dit verhoed dat enigiemand ooit geteister word en self dit per hand moet rapporteer,” het TechCrunch berig.
Facebook het bevestig sy kunsmatige intelligensiestelsels rapporteer reeds meer aanstootlike foto’s op die netwerk as mense wat dit aanmeld.
Volgens die maatskappy moet hy die rekenaar “leer om goed soos slang en dubbelsinnige woordspeling te verstaan”, om dit nog nader te bring aan hoe mense op teksboodskappe reageer. Byvoorbeeld, as iemand sê: “I like blackberry”, moet die masjien kan verstaan of die persoon na die vrug of die toestel verwys.
Die stelsel word reeds op Facebook Messenger getoets. Wanneer DeepText byvoorbeeld ŉ sin identifiseer dat jy ŉ rygeleentheid benodig, sal hy ŉ Messenger-vervoerintegrasies soos Uber voorstel.
Facebook poog om dié vermoë te gebruik om beter aanbevelings vir gebruikers te maak oor verwante plasings op Facebook of verwante dienste.
DeepText kan ook ongewenste inhoud beperk en meer inhoud bied wat die gebruiker wil sien.
Lees meer: TechCrunch, BBC
Sjoe, dit klink nie verkriklik privaat nie. Mens moet maar dink voor jy iets pos.